Time se ‘Person of the Year’ aangekondigGreta Thunberg (Foto: Time via AP) Die tieneraktivis Greta Thunberg (16) is Woensdag as Time-tydskrif se “Person of the Year” aangewys. Thunberg het die gesig van die jeug se klimaatbeweging geword en het die afgelope jaar en ŉ half groot skares gelok met haar teenwoordigheid by betogings en konferensies. Sommige persone verwelkom haar aktivisme, insluitend haar toesprake waar sy wêreldleiers uitdaag om aardverwarming te keer, maar ander persone veroordeel haar aanvallende geaardheid. “Greta Thunberg is Time se Persoon van die Jaar vir 2019 omdat sy alarm gemaak het oor die mensdom se roofdieragtige verhouding met die enigste tuiste wat ons het; omdat sy ŉ stem is in ŉ gebroke wêreld wat agtergronde en grense laat verdwyn; en ons gewys het hoe dit kan lyk as ŉ nuwe generasie leiding neem,” het die mediahuis verduidelik. Thunberg was Woensdag in Madrid waar sy onderhandelaars by die Verenigde Nasies se COP25-klimaatsgesprekke toegespreek het. Verlede jaar se wenner was ŉ groep verslaggewers, naamlik oorlede Saoedi-joernalis Jamal Khashoggi; die personeel van die Capital Gazette in Annapolis, Maryland waar vyf persone doodgeskiet is; Filippynse joernalis Maria Ressa; en twee Reuters-verslaggewers, Wa Lone en Kyaw So Oo. Thunberg het gesê sy is “bietjie verbaas” oor die aankondiging. Sy het aan die Associated Press gesê sy dra die toekenning op aan alle jong aktiviste. Sy is op pad terug Swede toe, waar sy woon.